FI Euroopan unionin virallinen lehti C 308/44

Ilmoitus polkumyynnin vastaisista toimenpiteistä Kiinan kansantasavallasta peräisin olevien silityslautojen tuonnissa ja polkumyynnin vastaisen tutkimuksen osittaisesta uudelleenaloittamisesta muun muassa Kiinan kansantasavallasta peräisin olevien silityslautojen tuonnissa

2009/C 308/12

Euroopan yhteisöjen tuomioistuin kumosi 1 päivänä lokakuuta 2009 asiassa C-141/08 P antamallaan tuomiolla Euroopan yhteisöjen ensimmäisen oikeusasteen tuomioistuimen asiassa T-206/07 Foshan Shunde Yongjian Housewares & Hardware vastaan neuvosto 29 päivänä tammikuuta 2008 antaman tuomion. Näin tehdessään se kumosi lopullisen polkumyyntitullin käyttöön ottamisesta Kiinan kansantasavallasta ja Ukrainasta peräisin olevien silityslautojen tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta 23 päivänä huhtikuuta 2007 annetun neuvoston asetuksen (EY) N:o 452/2007 (1) siltä osin kuin se koskee Foshan Shunde Yongjian Housewares and Hardware Co. Ltd:n, jäljempänä ”Foshan” tai ”asianomainen yritys”, valmistamien silityslautojen tuontia Euroopan yhteisöön.

Lokakuun 1 päivänä 2009 annetun tuomion johdosta Foshan Shunde Yongjian Housewares and Hardware Co. Ltd:n valmistamien silityslautojen Euroopan yhteisöön suuntautuvaan tuontiin ei enää sovelleta 23 päivänä huhtikuuta 2007 annetulla neuvoston asetuksella (EY) N:o 452/2007 käyttöön otettuja polkumyyntitoimenpiteitä.

1. Tiedottaminen tulliviranomaisille

Tämän vuoksi Kiinan kansantasavallasta peräisin olevien, edellä mainitun yrityksen (Taric-lisäkoodi A785) valmistamien ja nykyisin CN-koodeihin ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 ja ex 8516 90 00 (Taric-koodit 3924909010, 4421909810, 7323939010, 7323999110, 7323999910, 8516797010 ja 8516900051) kuuluvien silityslautojen tuonnissa Euroopan unioniin asetuksen (EY) N:o 452/2007 mukaisesti maksetut lopulliset polkumyyntitullit ja neuvoston asetuksen (EY) N:o 452/2007 2 artiklan mukaisesti lopullisesti kannetut väliaikaiset tullit olisi palautettava tai peruutettava. Palauttamista tai peruuttamista on pyydettävä kansallisilta tulliviranomaisilta voimassa olevan tullilainsäädännön mukaisesti.

Euroopan unioniin suuntautuvaan Foshan Shunde Yongjian Housewares and Hardware Co. Ltd:n valmistamien silityslautojen tuontiin ei enää sovelleta 23 päivänä huhtikuuta 2007 annetulla neuvoston asetuksella (EY) N:o 452/2007 käyttöön otettuja polkumyyntitoimenpiteitä.

2. Polkumyynnin vastaisen tutkimuksen osittainen uudelleenaloittaminen

Euroopan yhteisöjen tuomioistuin kumosi 1 päivänä lokakuuta 2009 antamallaan tuomiolla Euroopan yhteisöjen ensimmäisen oikeusasteen tuomioistuimen 29 päivänä tammikuuta 2008 asiassa T-206/07 antaman tuomion siltä osin kuin ensimmäisen oikeusasteen tuomioistuin katsoi, että polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (2), jäljempänä ”perusasetus”, 20 artiklan 5 kohdan rikkominen ei vaikuttanut Foshanin puolustautumisoikeuksiin.

Tuomioistuimissa (3) on vahvistettu, että tapauksissa, joissa menettely koostuu useista hallinnollisista vaiheista, yhden vaiheen kumoaminen ei johda koko menettelyn mitätöimiseen. Polkumyynnin vastainen menettely on tällainen monivaiheinen menettely. Näin ollen lopullista polkumyyntitullia koskevan asetuksen joidenkin osien kumoaminen ei tarkoita sitä, että koko kyseisen asetuksen antamista edeltävä menettely olisi pätemätön. Euroopan unionin toiminnasta tehdyn sopimuksen 266 artiklan mukaan Euroopan unionin toimielinten on kuitenkin pantava Euroopan yhteisöjen tuomioistuimen 1 päivänä lokakuuta 2009 antama tuomio täytäntöön. Unionin toimielimet voivat tuomiota täytäntöön pannessaan korjata ne kiistanalaisen asetuksen näkökohdat, jotka johtivat sen kumoamiseen, mutta jättää ennalleen sen kiistattomat osat, joihin tuomio (4) ei vaikuta. On huomattava, että kaikki muut kiistanalaisen asetuksen päätelmät, joita ei kiistetty valitusten tekemiselle asetetussa määräajassa ja joita ei näin ollen käsitelty tuomioistuimissa ja jotka eivät johtaneet kiistanalaisen asetuksen kumoamiseen, pysyvät voimassa.

Tämän vuoksi komission on päättänyt aloittaa uudelleen muun muassa Kiinan kansantasavallasta peräisin olevien silityslautojen tuontia koskevan polkumyynnin vastaisen tutkimuksen, joka on pantu vireille perusasetuksen nojalla. Uudelleenaloittaminen koskee vain edellä mainitun tuomion täytäntöönpanoa Foshan Shunde Yongjian Housewares and Hardware Co. Ltd:n osalta.

3. Menettely

Neuvoa-antavaa komiteaa kuultuaan komissio on todennut, että polkumyyntitutkimuksen aloittaminen osittain uudelleen on perusteltua, mistä syystä se aloittaa osittain uudelleen muun muassa Kiinan kansantasavallasta peräisin olevien silityslautojen tuontia koskevan polkumyyntitutkimuksen, joka pantiin vireille Euroopan unionin virallisessa lehdessä julkaistulla ilmoituksella (5) perusasetuksen 5 artiklan mukaisesti.

Uudelleenaloittaminen koskee vain edellä mainitun tuomion täytäntöönpanoa Foshan Shunde Yongjian Housewares and Hardware Co. Ltd:n osalta.

Kaikkia asianomaisia osapuolia pyydetään esittämään näkökantansa sekä toimittamaan tiedot ja asiaa tukeva näyttö. Nämä tiedot ja asiaa tukeva näyttö on toimitettava komissiolle 4 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, jos ne sitä pyytävät ja osoittavat, että niiden kuulemiseen on erityisiä syitä. Tämä pyyntö on esitettävä 4 kohdan b alakohdassa asetetussa määräajassa.

4. Määräajat

a) Osapuolten ilmoittautuminen ja tietojen esittäminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava mahdolliset muut tiedot 20 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. On syytä huomata, että useimpien perusasetuksessa säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa.

b) Kuulemiset

Asianomaiset osapuolet voivat samassa 20 päivän määräajassa myös pyytää saada tulla komission kuulemiksi.

5. Kirjalliset näkökannat ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, jollei toisin ilmoiteta), ja niissä on oltava asianomaisen osapuolen nimi, osoite, sähköpostiosoite sekä puhelin- ja faksinumero. Kaikki asianomaisten osapuolten luottamuksellisina toimittamat kirjalliset näkökannat, mukaan luettuina tässä ilmoituksessa pyydetyt tiedot ja kirjeenvaihto, on varustettava merkinnällä ”Limited” (6), ja niihin on liitettävä perusasetuksen 19 artiklan 2 kohdan mukaisesti ei-luottamuksellinen toisinto, joka varustetaan merkinnällä ”For inspection by interested parties” (asianomaisten tarkasteltavaksi).

Komission yhteystiedot:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Faksi +32 22956505

6. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se vaikeuttaa tutkimusta huomattavasti, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos asianomaisen osapuolen todetaan toimittaneen vääriä tai harhaanjohtavia tietoja, niitä ei oteta huomioon ja niiden sijasta voidaan käyttää käytettävissä olevia tietoja perusasetuksen 18 artiklan mukaisesti. Jos asianomainen osapuoli ei toimi yhteistyössä tai toimii yhteistyössä vain osittain ja tämän vuoksi käytetään käytettävissä olevia tietoja, lopputulos voi olla osapuolen kannalta epäedullisempi kuin jos se olisi toiminut yhteistyössä.

7. Henkilötietojen käsittely

Tässä tutkimuksessa kerättyjä henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (7) mukaisesti.

8. Kuulemismenettelystä vastaava neuvonantaja

Jos puolustautumisoikeuksien käytössä ilmenee vaikeuksia, asianomainen osapuoli voi ottaa yhteyttä kuulemismenettelystä vastaavaan kauppapolitiikan pääosaston neuvonantajaan. Neuvonantaja on asianomaisten osapuolten ja komission yksiköiden välinen yhteyshenkilö ja toimii tarvittaessa sovittelijana menettelytapakysymyksissä, jotka vaikuttavat osapuolten etujen suojaamiseen kyseisessä menettelyssä. Tällaisia kysymyksiä ovat lähinnä oikeus tutustua asiakirjoihin, salassapito, määräaikojen pidentäminen ja kirjallisesti ja/tai suullisesti esitettyjen näkökantojen käsittely. Asianomaiset osapuolet saavat lisätietoja sekä tarkempia yhteystietoja kuulemismenettelystä vastaavan neuvonantajan verkkosivuilta kauppapolitiikan pääosaston verkko-osoitteessa (http://ec.europa.eu/trade).

(1) EUVL L 109, 26.4.2007, s. 12.

(2) EYVL L 56, 6.3.1996, s. 1.

(3) Asia T-2/95 Industrie des poudres sphériques (IPS) vastaan neuvosto, Kok. 1998 s. II-3939.

(4) Asia C-458/98 P Industrie des poudres sphériques (IPS) vastaan neuvosto, Kok. 2000, s. I-8147.

(5) EUVL C 29, 4.2.2006, s. 2.

(6) Tämä tarkoittaa asiakirjan olevan tarkoitettu ainoastaan sisäiseen käyttöön. Se on suojattu Euroopan parlamentin, neuvoston ja komission asiakirjojen saamisesta yleisön tutustuttavaksi annetun Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on perusasetuksen 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.

(7) EYVL L 8, 12.1.2001, s. 1.